b'\n_START_ARTICLE_\nBiodujos\n_START_PARAGRAPH_\nBiodujos \xe2\x80\x93 dujos, pagamintos i\xc5\xa1 biomas\xc4\x97s ir (ar) biologi\xc5\xa1kai skaidomos atliek\xc5\xb3 dalies. Anaerobiniame procese skylant organin\xc4\x97ms med\xc5\xbeiagoms ir susidarant biodujoms dalyvauja de\xc5\xa1imtys r\xc5\xab\xc5\xa1i\xc5\xb3 bakterij\xc5\xb3 ir i\xc5\xa1tisos bendrijos \xc4\xafvairiausi\xc5\xb3 tarpusavyje organi\xc5\xa1kai susijusi\xc5\xb3 mikroorganizm\xc5\xb3. Kuo palankesn\xc4\x97s aplinkos s\xc4\x85lygos, tuo mikroorganizmai aktyvesni, grei\xc4\x8diau auga ir dauginasi, o tuo pa\xc4\x8diu intensyv\xc4\x97ja visas organini\xc5\xb3 med\xc5\xbeiag\xc5\xb3 skaidymas ir did\xc4\x97ja susidaran\xc4\x8di\xc5\xb3 bioduj\xc5\xb3 kiekis.\n_START_SECTION_\nIstorija\n_START_PARAGRAPH_\nPirmas tirti biodujas prad\xc4\x97jo ital\xc5\xb3 mokslininkas Aleksandras Voltas, sugeb\xc4\x97j\xc4\x99s sugauti pelki\xc5\xb3 dujas 1770 m. u\xc5\xbepelk\xc4\x97jusiame e\xc5\xbeere \xc5\xa1iaur\xc4\x97s Italijoje. Toliau jis prad\xc4\x97jo eksperimentus degindamas \xc5\xa1ias dujas. Angl\xc5\xb3 fizikas Maiklas Farad\xc4\x97jus taip pat eksperimentavo su pelki\xc5\xb3 dujomis. Tik 1821 m. tyrin\xc4\x97tojas Amad\xc4\x97jus Avogadras nustat\xc4\x97 chemin\xc4\x99 metano formul\xc4\x99. Garsus pranc\xc5\xabz\xc5\xb3 bakteriologas Luji Pasteras 1884 m. atliko bandymus su biodujomis, i\xc5\xa1skirtomis i\xc5\xa1 kieto m\xc4\x97\xc5\xa1lo. Jis pirmasis pasi\xc5\xabl\xc4\x97 m\xc4\x97\xc5\xa1l\xc4\x85 i\xc5\xa1 arklid\xc5\xbei\xc5\xb3 panaudoti duj\xc5\xb3 gamybai ir Pary\xc5\xbeiaus gatvi\xc5\xb3 ap\xc5\xa1vietimui.\n_START_SECTION_\nGamybos procesas\n_START_PARAGRAPH_\nBioduj\xc5\xb3 gamyba yra sud\xc4\x97tingas biologinis-cheminis procesas, kurio metu organines med\xc5\xbeiagas veikia skirting\xc5\xb3 r\xc5\xab\xc5\xa1i\xc5\xb3 bakterijos. Pagrindin\xc4\x97 \xc5\xbealiava \xe2\x80\x93 \xc4\xafvairiausios kilm\xc4\x97s organin\xc4\x97s atliekos, susidaran\xc4\x8dios \xc5\xbeemdirbyst\xc4\x97je, gyvulininkyst\xc4\x97je, dalis miest\xc5\xb3 komunalini\xc5\xb3 atliek\xc5\xb3, miest\xc5\xb3 vandens valymo \xc4\xafmoni\xc5\xb3 dumblas bei maisto perdirbimo pramon\xc4\x97s \xc4\xafmoni\xc5\xb3 technologin\xc4\x97s atliekos (jei jos nepanaudojamos pa\xc5\xa1arams ar kitiems tikslams). Vienos atliekos yra sunkiai skaidomos ir i\xc5\xa1 j\xc5\xb3 gaunama ma\xc5\xbeiau bioduj\xc5\xb3, kitos \xe2\x80\x93 lengviau ir i\xc5\xa1 j\xc5\xb3 gaunamas didesnis bioduj\xc5\xb3 kiekis su auk\xc5\xa1tesne metano koncentracija. I\xc5\xa1 skirting\xc5\xb3 \xc5\xbealiav\xc5\xb3 gaunamas skirtingas bioduj\xc5\xb3 kiekis. Bioduj\xc5\xb3 energin\xc4\x97 vert\xc4\x97 tiesiogiai susijusi su metano koncentracija. Esant metano daugiau negu 55%, biodujos laikomos vertingu kuru._NEWLINE_Biodujos yra metano ir anglies dvideginio mi\xc5\xa1inys. Pagrindiniai bioduj\xc5\xb3 komponentai yra metanas ir anglies dvideginis. Priklausomai nuo \xc5\xbealiavos sud\xc4\x97ties, b\xc5\xabna labai ma\xc5\xbei vandenilio, sieros vandenilio, azoto ir kit\xc5\xb3 med\xc5\xbeiag\xc5\xb3 kiekiai. Da\xc5\xbeniausiai biodujose metano b\xc5\xabna nuo 55 iki 70%, anglies dvideginio \xe2\x80\x93 nuo 30 iki 45%, vandenilio \xe2\x80\x93 iki 1% ir sieros vandenilio iki 3%._NEWLINE_Bioduj\xc5\xb3 gamybai naudojami \xc4\xafvair\xc5\xabs \xc4\xafrenginiai: generatoriai, duj\xc5\xb3 surinkimo ir saugojimo talpos, biomas\xc4\x97s pa\xc5\xa1ildymo, mai\xc5\xa1ymo kontrol\xc4\x97s, valdymo ir kiti priedai, \xc5\xbeymiai padidinantys sistemos efektyvum\xc4\x85. Bioreaktoriuje sudaromos kuo palankiausios s\xc4\x85lygos mikroorganizm\xc5\xb3 veiklai.\n_START_SECTION_\nPanaudojimas\n_START_PARAGRAPH_\nBiodujos \xe2\x80\x93 perspektyvi atsinaujinan\xc4\x8dios energijos r\xc5\xab\xc5\xa1is. J\xc5\xb3 gamybai tinkama tik tam tikra atliek\xc5\xb3 dalis. Pagrindin\xc4\x97s bioduj\xc5\xb3 naudojimo sritys: \xc5\xa1ilumos ir garo gamyba, elektros arba elektros ir \xc5\xa1ilumos gamyba (kogeneracija), autotransporto kuras, tiekimas \xc4\xaf gamtini\xc5\xb3 duj\xc5\xb3 tinkl\xc4\x85, chemini\xc5\xb3 med\xc5\xbeiag\xc5\xb3 gamyba._NEWLINE_\xc5\xa0iuo metu biodujos yra ekologi\xc5\xa1kiausias automobili\xc5\xb3 kuras. Kai biodujos naudojamos kaip automobili\xc5\xb3 kuras, jos i\xc5\xa1valomos iki 97% metano lygio. Vienas kubinis metras i\xc5\xa1valyt\xc5\xb3 bioduj\xc5\xb3 apytikriai prilygsta vienam litrui benzino._NEWLINE_Biodujos yra gamtos ciklo dalis, tod\xc4\x97l grynasis anglies dioksido i\xc5\xa1metimas \xc4\xaf atmosfer\xc4\x85 yra nulinis. Tai idealus kuras, nes gali b\xc5\xabti gaminamas toje pa\xc4\x8dioje teritorijoje, kurioje yra sunaudojamas. Jame n\xc4\x97ra sieros ir kit\xc5\xb3 pavojing\xc5\xb3 komponent\xc5\xb3, tod\xc4\x97l i\xc5\xa1metamosios dujos lieka \xc5\xa1varios ir bekvap\xc4\x97s. Automobili\xc5\xb3 varikliai lengvai pertvarkomi biokuro naudojimui. Jau nema\xc5\xbeai met\xc5\xb3 eksploatuojami lengvieji automobiliai, autobusai ir sunkve\xc5\xbeimiai, naudojantys biokur\xc4\x85, auga biokuro degalini\xc5\xb3 tinklas.'